Diari Oficial de la Generalitat Valenciana


Sumari del DOGV 9899, del 23-07-2024 (2024/7382)

RESOLUCIÓ de 2 de juliol de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoquen per a l’exercici 2024 les subvencions en matèria d’envelliment actiu i lluita contra la soledat no desitjada.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9899

Data del DOGV
:   23-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7382

CVE
:   CXSQ-J-3962-7840

Data del document
:   02-07-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Anàlisi jurídica

 Descriptors 

:   * ajuda pública
    * tercera edat
    * assistència a les persones d'edat avançada

Mitjançant l’Orde 1/2024, de 28 de març, de la Vicepresidència Segona i Conselleria de Serveis Socials, Igualtat i Habitatge, s’establixen les bases reguladores de la concessió de subvencions en matèria de programes de tercera edat i associacionisme, programes d’actuacions en malalties neurodegeneratives, programes d’envelliment actiu i soledat no desitjada i programes d’atenció a persones majors i el món rural, en avant, Orde 1/2024, de 28 de març.

Des que el text constitucional va establir els principis rectors que havien d’orientar en avant els poders públics en el traçat de les polítiques d’índole social i econòmica, les actuacions d’impuls públic han trobat en les matèries de servicis socials i d’acció social l’àmbit prioritari per a garantir l’aproximació de les diferències entre ciutadans que, progressivament, va originant la diversitat de realitats personals, econòmiques, socials o culturals.

En este sentit, la Generalitat, des dels inicis de l’exercici de les seues competències, ha consolidat un procés creixent d’atenció i de foment de les actuacions dels servicis socials i ha anat implicant cada vegada més els agents, públics o privats, que hauran de col·laborar en la prestació i la gestió d’estos.

En virtut de l’article 93 de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana, les entitats d’iniciativa social que duen a terme actuacions de servicis socials previstes en el seu objecte social, quan reunisquen els requisits exigits, podran accedir a subvencions públiques en règim de concurrència competitiva. Entre estes subvencions hi ha les destinades a la promoció de programes i actuacions de servicis socials, especialment dels que tenen caràcter innovador o es dirigixen a grups de població vulnerables.

El Decret 10/2023, de 19 de juliol, del president de la Generalitat, determina el nombre i la denominació de les conselleries en què s’estructura l’Administració del Consell, així com les seues atribucions. L’article 4 assigna a la Vicepresidència Segona i Conselleria de Serveis Socials, Igualtat i Habitatge les competències en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, adopcions, joventut, dona, persones migrants, cooperació al desenvolupament, voluntariat social i vivenda.

Així mateix, el Decret 112/2023, de 25 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, atribuïx en l’article 38 a la Direcció General de Dependència i de les Persones Majors les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria d’atenció primària bàsica i específica social, atenció a la dependència i promoció de l’autonomia personal, promoció de l’envelliment actiu i prevenció de la soledat no triada, atenció social a persones majors, atenció residencial i reconeixement dels seus drets. En els mateixos termes es pronuncia el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, que en l’article 13 enumera entre les competències de la Direcció General de Dependència i de les Persones Majors: planificar, desenvolupar, fer el seguiment i l’avaluació de les polítiques públiques relacionades amb la promoció dels drets de les persones majors, l’envelliment actiu i la prevenció de la soledat no triada, la solidaritat generacional i l’atenció social a les persones majors.

Mitjançant la Resolució de 12 d’abril de 2024, de la directora general de Dependència i de les Persones Majors, per la qual s’aprova el Pla de Control aplicable a les subvencions de concurrència competitiva atorgades amb càrrec a les dotacions pressupostàries de la Direcció General de Dependència i de les Persones Majors en les línies corresponents a ajudes corresponents a l’exercici 2024, s’acomplix l’article 165.2.*j*  de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, pel qual s’establix que les bases reguladores de la concessió de subvencions contindran, entre altres aspectes, un mètode de comprovació de la realització de l’activitat subvencionada a través del pla de control corresponent.

No cal notificar estes subvencions a la Comissió Europea, perquè no reunixen tots els requisits de l’apartat 1 de l’article 107 del Tractat de funcionament de la Unió Europea, ja que van adreçades a col·lectius que no exercixen activitats econòmiques.

Esta línia de subvenció es troba inclosa dins del Pla estratègic de subvencions de la Vicepresidència Segona i Conselleria de Serveis Socials, Igualtat i Habitatge 2024-2026, establit en la Resolució de 18 de juny de 2024, de la Vicepresidència Segona i Conselleria de Serveis Socials, Igualtat i Habitatge, per la qual s'aprova el Pla estratègic de subvencions de la Vicepresidència Segona i Conselleria de Serveis Socials, Igualtat i Habitatge per al període 2024-2026.

Per tot això, en l’exercici de la competència atribuïda per l’article 160.4.*b*  de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en relació amb el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge,

RESOLC

*Primer*.*Objecte*

Convocar les subvencions regulades per l’Orde 1/2024, de 28 de març, per a finançar programes d’envelliment actiu i lluita contra la soledat no desitjada, que s’hagen dut a terme en el període comprés entre l’1 de gener de 2023 i el 31 de desembre de 2024.

Estes subvencions són compatibles amb d’altres que, per a la mateixa finalitat, es convoquen per part de qualsevol administració o entitat pública o privada, sempre que l’import total subvencionat no supere el gasto realitzat, tal com preveu l’article 3 de l’Orde 1/2024, de 28 de març.

*Segon*.*Condicions de la concessió de les subvencions*

El procediment de concessió d’estes subvencions es tramitarà en règim de concurrència competitiva.

*Tercer. Criteris objectius d’atorgament*

D’acord amb l’article 9 de l’Orde 1/2024, de 28 de març, per a la concessió de les subvencions es tindran en compte els criteris de valoració següents, i la puntuació global màxima de cada programa serà de 90 punts, d’acord amb la distribució següent:

*a*) Especialització: fins a un màxim de 10 punts. Es valorarà amb un punt cada any d’experiència de treball que s’acredite amb el col·lectiu al qual van dirigits els programes.

*b*) Treball en xarxa amb altres entitats: fins a un màxim de 10 punts. Es valorarà amb 5 punts quan s’acrediten més de 3 programes realitzats per l’entitat sol·licitant treballats en xarxa amb altres entitats, i amb 2,5 punts quan s’acrediten entre 1 i 3 programes treballats en xarxa amb altres entitats. Així mateix, es valorarà amb 5 punts quan l’entitat tinga una experiència superior a 2 anys en la realització de programes treballats en xarxa amb altres entitats, i amb 2,5 punts quan l’experiència siga menor o igual a 2 anys.

*c*) Àmbit d’actuació: fins a un màxim de 10 punts. Es valorarà amb 10 punts que l’àmbit d’actuació del programa siga autonòmic, amb 8 punts que siga en dos províncies, amb 6 punts que siga provincial, amb 4 punts que siga comarcal, amb 2 punts que siga local i amb 1 punt que siga de barri.

*d*) Qualitat: fins a un màxim de 10 punts. Es valorarà l’adequació dels objectius i les activitats del programa als fins que s’establisquen en la convocatòria d’acord amb l’objecte definit en l’article 7. S’atorgarà 10 punts si tots els objectius i les activitats del programa s’adeqüen; 7,5 punts si un dels objectius i/o activitats no s’adequa estrictament; 5 punts si dos dels objectius i/o activitats no s’adeqüen estrictament; 2,5 punts si tres dels objectius i/o activitats no s’adeqüen estrictament, i 0 punts si hi ha més de tres objectius i/o activitats que no s’adeqüen estrictament.

*e*) Impuls d’accions integrades que coordinen l’acció de les diferents àrees d’igualtat i polítiques inclusives, especialment: envelliment actiu, convivència intergeneracional, promoció de la salut, integració social i eliminació dels rols i els estereotips de gènere. Fins a un màxim de 10 punts. Es valorarà a raó de 2 punts per cada àrea integrada.

*f*) Establiment d’indicadors per a l’avaluació del programa: fins a un màxim de 10 punts. S’atorgarà: 10 punts si s’establixen indicadors per a totes les actuacions integrants del programa; 7,5 punts si no s’establixen indicadors per a una de les actuacions integrants del programa; 5 punts si no s’establixen indicadors per a dos de les actuacions integrants del programa; 2,5 punts si no s’establixen indicadors per a tres de les actuacions integrants del programa, i 0 punts si no s’establixen indicadors per a més de tres actuacions integrants del programa.

*g*) Recursos humans: fins a un màxim de 10 punts. Es valorarà la idoneïtat del personal assignat a l’execució del projecte. S’atorguen: 4 punts si la titulació i el nombre de persones professionals és adequat a l’objecte del programa; 2 punts si la plantilla que execute el programa objecte de la subvenció compta amb almenys una persona voluntària, i 4 punts si el 50 % o més de la plantilla és personal voluntari, i 2 punts si el programa compta amb personal professional o voluntari amb formació en matèria d’igualtat i igualtat de gènere i/o perfils professionals que acrediten experiència en les àrees d’igualtat i igualtat de gènere.

*h*) Originalitat del projecte: es valoraran amb un màxim de 3 punts la novetat o la innovació del projecte o d’algun dels elements definitoris d’este.

*f*) Introducció de la perspectiva de gènere: es valorarà amb 2 punts la introducció de la perspectiva de gènere en els programes o el desenvolupament de tallers en prevenció i eliminació de violència de gènere i violències contra les dones per a la tercera edat.

*j*) Viabilitat del projecte: fins a un màxim de 10 punts. Es valorarà, fins a 5 punts, la proporcionalitat entre el pressupost i l’objecte del projecte a raó d’un punt per cada 20 % del pressupost que siga ajustat a l’objecte i, fins a 5 punts, el cofinançament del projecte, a raó d’1 punt per cada 5 % de pressupost cofinançat.

*k*) Responsabilitat social en matèria d’igualtat d’oportunitats entre dones i hòmens: fins a un màxim de 3 punts. Es valorarà amb 1,5 punts cada un dels aspectes següents: l’ocupació de dones superior al 60 % en llocs de responsabilitat en la plantilla que execute el programa objecte de la subvenció, i la introducció en els programes objecte de la subvenció de mesures concretes de corresponsabilitat o conciliació de la vida personal, laboral i familiar que superen el que s’establix legalment i convencionalment.

*l*) Responsabilitat social en matèria de qualitat laboral: fins a un màxim de 2 punts. Es valorarà amb 1 punt cada un dels aspectes següents: el compromís d’oferir una formació contínua adequada a les persones que executen el programa objecte de la subvenció i el compromís de millorar les condicions de seguretat i salut laboral respecte de les establides legalment i en el Pla de prevenció de riscos laborals.

*Quart. Quantia de la subvenció*

1. La quantia de la subvenció es determinarà mitjançant l’aplicació d’un percentatge sobre l’import subvencionable del programa. Este percentatge es graduarà en funció de la puntuació obtinguda, d’acord amb la taula següent:

|  |  |
| --- | --- |
| *Puntuació programes envelliment actiu i soledat no triada* | *Percentatge* |
| 76 a 90 | Fins a 100% |
| 61 a 75 | Fins a 90% |
| 46 a 60 | Fins a 80% |
| 30 a 45 | Fins a 70% |

  

Únicament seran subvencionables els programes que obtinguen la puntuació mínima continguda en la taula.

2. Este percentatge serà del 100 % per als programes l’import subvencionable dels quals no supere els 1.500 euros.

3. En cap cas l’ajuda concedida per programa superarà l’import de 20.000 euros, llevat que el programa abaste diversos exercicis pressupostaris; en este cas, este import es duplicarà.

4. Quan la consignació pressupostària siga inferior a la suma de l’import que hauria de concedir-se a totes les entitats, una vegada s’hagen aplicat els percentatges i els límits establits en els apartats anteriors, es procedirà al prorrateig entre totes estes de l’import global màxim destinat a la subvenció, la qual cosa suposarà un reajustament sobre l’ajuda.

*Quint*.*Finançament de les subvencions*

D’acord amb la  Llei 8/2023, de 27 de desembre, de pressupostos de la Generalitat per a l’exercici 2024, la dotació pressupostària, amb càrrec a l’aplicació pressupostària G01160301GE00000.313F00.48437, ascendix a l’import següent per a la línia següent:

> Denominació: Programes d’envelliment actiu i soledat no desitjada

> Línia de subvenció: S0214

> Consignació pressupostària: 750.000 euros

*Sext*.*Entitats beneficiàries*

1. Podran obtindre la condició d’entitats beneficiàries de les subvencions de programes d’envelliment actiu i lluita contra la soledat les entitats del tercer sector d’acció social definides en l’article 2 de la Llei 43/2015, de 9 d’octubre, de tercer sector d’acció social, que reunisquen els requisits de l’article 8 de l’Orde 1/2024, de 28 de març.

2. El compliment de les condicions establides en l’Orde 1/2024, de 28 de març, per a obtindre la condició de beneficiari es referirà a la data de finalització del termini de presentació de sol·licituds.

3. No podran obtindre la condició de beneficiàries de les subvencions que regula esta orde les entitats en què concórrega alguna de les circumstàncies que preveu l’article 13 de la Llei 38/2003, de 17 de novembre, general de subvencions.

*Sèptim*.*Termini i forma de presentació de les sol·licituds de subvenció*

1. El termini de presentació de sol·licituds serà de quinze dies hàbils, comptats a partir de l’endemà de la publicació d’esta orde en el *Diari Oficial de la Generalitat Valenciana*.

2. Les sol·licituds hauran de presentar-se de manera telemàtica a través del següent enllaç de la GUIA PROP que s’habilitarà a este efecte: <https://www.gva.es/va/inicio/procedimientos?id_proc=95896>

3. D’acord amb el que establix l’article 45.1.*b*  de la Llei 39/2015, d’1 d’octubre, del procediment administratiu comú de les administracions públiques, durant la instrucció de l’expedient es publicaran els requeriments d’esmena i altres tràmits a omplir en el procediment a través de l’enllaç següent en la web de la Vicepresidència Segona i Conselleria de Serveis Socials, Igualtat i Habitatge en l’àrea de les persones majors, i s’establirà el termini per a la corresponent presentació. <https://inclusio.gva.es/va/web/mayores/ajudes-i-subvencions>

L’esmena haurà d’efectuar-se exclusivament de manera telemàtica, de la mateixa manera que es va presentar la sol·licitud.

*Octau. Documentació que s’ha d’adjuntar a la sol·licitud*

La documentació a presentar per part de les entitats sol·licitants de la subvenció serà la següent, i estarà disponible en la web de la Vicepresidència Segona i Conselleria de Serveis Socials, Igualtat i Habitatge en l’àrea de les persones majors, i en el procediment telemàtic habilitat a este efecte:

*a*) La sol·licitud (annex I) degudament formalitzada i subscrita per qui ostenta la representació de l’entitat, i ha de coincidir el nom de l’entitat amb aquell que figure en el NIF.

*b*) Certificat d’acords (annex II).

*c*) Formulari d’autobaremació (annex III).

*d*) Declaració responsable de no concórrer l’entitat sol·licitant en les circumstàncies assenyalades en l’article 13 de la Llei 38/2003, de 17 de novembre, que impedixen obtindre la condició de beneficiària de subvencions públiques, i que es troba al corrent del compliment de les obligacions de reintegrament de subvencions que, si és el cas, se li hagen exigit.

*e*) Si la persona sol·licitant s’oposa al fet que l’òrgan convocant obtinga l’acreditació de trobar-se al corrent en el compliment de les seues obligacions amb la Seguretat Social o no presta autorització perquè s’obtinga l’acreditació de trobar-se al corrent en el compliment de les obligacions tributàries amb l’Estat i amb la Hisenda de la Generalitat, previstes en els articles 18 i 19 del Reial decret 887/2006, de 21 de juliol, pel qual s’aprova el Reglament de la Llei 38/2003, general de subvencions, haurà d’aportar certificats positius expedits per la Tresoreria General de la Seguretat Social, per l’AEAT i per l’Agència Tributària Valenciana (ATV), expressius de trobar-se al corrent en el compliment de les obligacions amb la Seguretat Social o obligacions fiscals, si és el cas.

*f*) En el cas de les entitats del tercer sector, declaració responsable de la inscripció de l’entitat en el registre administratiu corresponent, així com certificació en la qual conste la identificació de les persones que componen la direcció de l’entitat, membres del patronat o òrgan directiu, així com la data del seu nomenament i mode d’elecció.

*g*) Programa en què s’especifiquen les actuacions i es fonamenten els criteris objectius d’atorgament.

*h*) Qualsevol altra documentació que resulte necessària per a acreditar els requisits exigits.


*Nové. Instrucció i resolució*

1. La instrucció del procediment de concessió correspondrà a les direccions territorials de Serveis Socials, Igualtat i Habitatge, que rebran les sol·licituds presentades i verificaran que estes reunixen els requisits per a poder ser tramitades. Este òrgan, a la vista de la documentació que té i de les obligacions que s’adquirisquen amb la concessió de la subvenció, podrà recaptar els informes dels organismes i les entitats que estime oportuns i efectuar les comprovacions necessàries sobre l’exactitud de tot això.

2. De conformitat amb l’article 20 de l’Orde 1/2024, de 28 de març, i la Resolució de 15 de maig de 2024, de la vicepresidenta segona del Consell i consellera de Serveis Socials, Igualtat i Habitatge, sobre delegació de l’exercici de competències en determinats òrgans de la Vicepresidència Segona i Conselleria de Serveis Socials, Igualtat i Habitatge, l’exercici de la competència per a resoldre la convocatòria correspondrà a la persona titular de la Direcció General en matèria de Dependència i de les Persones Majors.

3. El termini màxim per a resoldre i notificar la resolució serà de sis mesos a comptar de l’endemà de la publicació d’esta convocatòria.

4. Excepcionalment, podrà recordar-se de manera motivada l’ampliació del termini màxim de resolució i notificació, en els supòsits previstos en l’article 23 de la Llei 39/2015, d’1 d’octubre.

5. Transcorregut el termini màxim per a resoldre sense que s’haja notificat resolució expressa, les sol·licituds hauran d’entendre’s desestimades per silenci administratiu, de conformitat amb el que es disposa en l’article 25 de la Llei 39/2015, d’1 d’octubre, i en l’article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d’organització de la Generalitat. Tot això, sense perjuí que subsistisca l’obligació legal de l’Administració de resoldre expressament sobre la petició formulada.

6. La resolució de concessió de les ajudes haurà d’indicar expressament el programa subvencionat, l’import de l’ajuda concedida, l’import de la quantia que ha de justificar l’entitat sol·licitant i altres condicions a les quals estiga subjecta la subvenció. Esta resolució es publicarà en el *Diari Oficial de la Generalitat Valenciana*, i la publicació servirà de notificació a les persones interessades, de conformitat amb el que es disposa en l’article 45 de la Llei 39/2015, d’1 d’octubre. Addicionalment, les entitats interessades podran identificar en la sol·licitud una adreça de correu electrònic per a la pràctica de l’avís de la publicació de la resolució de concessió en el DOGV, que no tindrà efectes de notificació.

*Dècim. Pagament de la subvenció*

1. De conformitat amb l’article 44. 1.*c*  2n de la Llei 8/2023, de 27 de desembre, de pressupostos de la Generalitat per a l’exercici 2024, s’anticiparà, una vegada concedides les subvencions, el 100% de l’import.

2. Amb caràcter previ al pagament de la subvenció, l’entitat beneficiària haurà de trobar-se al corrent en el compliment d’obligacions tributàries i davant de la seguretat social i haver aportat una declaració responsable de no ser deutora per resolució de procediment de reintegrament de subvencions.

3. En cap cas podran fer-se pagaments anticipats a les entitats beneficiàries que hagen sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en este haja adquirit l’eficàcia un conveni, estiguen subjectes a una intervenció judicial o hagen sigut inhabilitades segons la llei concursal, sense que haja conclòs el període d’inhabilitació fixat en la sentència de qualificació del concurs.

*Onzé*.*Forma de justificació*

1. El procediment per a realitzar la justificació estarà directament relacionat amb el règim de pagaments establit en el resolc anterior i en l’article 27 de l’Orde 1/2024, de 28 de març.

2. La documentació justificativa de la realització dels programes haurà de presentar-se abans del 31 de gener de 2025, i haurà de contindre, almenys, la informació següent:

*a*) Una memòria final de resultats obtinguts amb la subvenció atorgada, en la qual puga valorar-se el compliment o no dels objectius plantejats en la sol·licitud.

*b*) Una memòria econòmica justificativa del cost de les actuacions dutes a terme que contindrà una llista classificada dels gastos de l’activitat, amb identificació del creditor i del document, l’import, la data d’emissió i la data de pagament.

– La relació s’acompanyarà de les factures justificants del gasto realitzat, i estes hauran de reunir els requisits arreplegats en el Reial decret 1619/2012, de 30 de novembre, pel qual s’aprova el reglament pel qual es regulen les obligacions de facturació.

– Els gastos de personal es justificaran mitjançant la presentació de les nòmines corresponents, així com dels documents acreditatius del pagament a la Seguretat Social de les quotes relatives a les cotitzacions socials de les persones treballadores.

– Si hi haguera persones treballant en el programa o servici en virtut de contractes de prestació de servicis, hauran d’aportar-se les corresponents factures emeses per estos professionals, així com la documentació acreditativa que estos complixen els requisits exigits per la legislació tributària vigent.

– La realització dels pagaments es justificarà mitjançant l’aportació dels documents acreditatius de les transferències bancàries efectuades, o del càrrec d’estes en un compte del qual siga titular l’entitat beneficiària de la subvenció.

*c*) Fotografia de la placa d’identificació acreditativa del finançament del programa, conforme s’establix en el resolc tretzé d’esta convocatòria.

3. El gasto que cal justificar serà, com a mínim, igual al cost estimat que va servir de base per a la determinació de la subvenció.

4. Quan, a més de ser finançades amb la subvenció, les activitats formatives s’hagen finançat amb fons propis o altres subvencions o recursos, s’han d’acreditar en la justificació l’import, la procedència i l’aplicació d’estos fons a les activitats subvencionades.

*Dotzé. Recursos*

Les resolucions de concessió dictades per l’òrgan competent posaran fi a la via administrativa, i contra estes, de conformitat amb els articles 123 i 124 de la Llei 39/2015, d’1 d’octubre, es podrà interposar potestativament un recurs de reposició davant del mateix òrgan que les haja dictades, en el termini d’un mes comptat des de l’endemà de notificar-se, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de notificar-se, d’acord amb el que s’establix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre que es considere pertinent.

*Tretzé. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció han de complir les obligacions de transparència següents:

1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

*a*) Perceben durant el període d’un any ajudes o subvencions públiques en una quantia superior a 100.000 euros.

*b*) Perceben, durant el període d’un any natural, ajudes o subvencions de les entitats públiques de la Comunitat Valenciana arreplegades en l’article 3 de la Llei 1/2022 en una quantia superior a 50.000 euros.

*c*) Les ajudes o les subvencions percebudes representen almenys el 40 % del total dels ingressos anuals, sempre que arriben, com a mínim, a la quantitat de 5.000 euros.

En particular, s’han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6, i l’econòmica i la pressupostària de l’article 8 d’esta.

Esta publicació es farà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep>  . Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant almenys quatre anys naturals.

2. Sense perjuí de les obligacions que preveuen els apartats anteriors, totes les entitats o persones beneficiàries de subvencions han de fer la publicitat adequada del caràcter públic del finançament de programes que siguen objecte de subvenció, amb la inclusió del logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l’activitat subvencionada.

En tot cas, en els locals a on es desenvolupen les activitats subvencionades haurà d’exposar-se en un lloc visible una placa d’identificació en la qual s’indique que es desenvolupen activitats finançades per la Generalitat, i caldrà ajustar-se al que es disposa en el Manual d’Identitat Corporativa del Sistema Públic Valencià de Serveis Socials, que es pot consultar a través de l’enllaç següent: <https://breu.gva.es/b/puR49qM98S>

En tot cas, quan es presente la justificació haurà d’adjuntar-se una fotografia acreditativa d’este aspecte.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè complisca les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha fet el requeriment podrà acordar, amb l’advertiment i l’audiència previs a l’interessat, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per la formalització i el desenvolupament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Catorzé. Informació relativa al tractament de dades personals*

De conformitat amb la normativa de protecció de dades, s’informa les persones interessades:

*a*) Té la condició de responsable del tractament la Vicepresidència Segona i Conselleria de Serveis Socials, Igualtat, i Habitatge.

*b*) Les dades del/la delegat/ada de protecció de dades són les següents: Passeig de l’Albereda, 16. 46818 València. Adreça electrònica: aml@rbv.ch

*c*) La finalitat de tractar dades personals serà la gestió de la concessió de subvencions.

*d*) Les bases de legitimació general aplicables al tractament de dades seran les que regula l’article 6.1 *c*  i *e*  del Reglament general de protecció de dades en relació amb les normes específiques que regulen este procediment.

*e*) Les dades es comunicaran a les persones destinatàries o categories de persones destinatàries següents:

–  La Base de dades nacional de subvencions i la Intervenció Delegada; tot això, en compliment d’obligacions legals exigibles al responsable.

– Així mateix, es publicaran les subvencions concedides en el portal de transparència amb la indicació de l’import, l’objectiu o la finalitat i les persones beneficiàries.

*f*) Les dades es conservaran durant el temps necessari per a complir la finalitat per a la qual s’hagen recaptat i per a determinar les possibles responsabilitats que es puguen derivar d’esta finalitat i del tractament de les dades, i de conformitat amb la normativa d’arxius i documentació.

No obstant això, les dades personals podran conservar-se durant períodes més llargs, sempre que es tracten exclusivament amb finalitats d’interés públic, d’investigació científica o històrica, o estadístiques, sense perjuí de l’aplicació de les mesures tècniques i organitzatives apropiades a fi de protegir els drets i les llibertats de la persona interessada.

En tot cas, la informació que es publique en el portal de transparència estarà disponible durant l’any de concessió i l’any següent; passat este termini, les dades deixaran de ser públiques en este portal.

*g*) La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: <https://sede.gva.es/va/inicio/procedimientos?id_proc=19823>   .

*h*) Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar a la Delegació de Protecció de Dades de manera presencial o telemàtica, d’acord amb el que es preveu en l’enllaç següent: <https://sede.gva.es/va/inicio/procedimientos?id_proc=22596>; tot això, sense perjuí de la possibilitat de reclamar a l’Agència Espanyola de Protecció de Dades.

Contra esta resolució, que posa fi a la via administrativa, podrà interposar-se un recurs contenciós administratiu en el termini de dos mesos, a comptar de l’endemà de la publicació, d’acord amb el que establixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament un recurs de reposició davant del mateix òrgan en el termini d’un mes, computat en els mateixos termes, de conformitat amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques. Tot això, sense perjuí que les persones interessades puguen presentar qualsevol altre recurs que consideren pertinent.

  

València, 2 de juliol de 2024

Susana Camarero Benítez

Vicepresidenta segona del Consell i consellera de Serveis Socials, Igualtat i Habitatge